Folketingsmedlem fra Socialdemokratiet Lars Aslan Rasmussen raser mod folk, der truer ham på gaden. Det sker, efter at han endnu engang er blevet udsat for ubehageligheder fra folk, der ikke deler hans synspunkter. »De typer, der antaster mig på gaden, er unge indvandrerdrenge,« siger S-politikeren.

Da Lars Aslan Rasmussen havde været ude at handle søndag formiddag, fik han en grim oplevelse, da en mand truede ham på åben gade på Amager.

»Manden cykler hen til mig og siger, at jeg ikke skal sige noget om hverken muslimer eller Islam, ellers vil det få konsekvenser. Jeg prøver at tale ham ned, men så bliver han bare mere aggressiv og går helt op i hovedet på mig. Han så arabisk ud og var hundrede procent muslim,« siger Lars Aslan Rasmussen til BT.

Ifølge Lars Aslan Rasmussen var det heldigt, at der ikke skete mere.

»Hvis jeg havde været alene, så tror jeg, at han havde gjort et eller andet. Måske slået mig. Det kan være, at han gør det, hvis han ser mig igen,« siger han.

Lars Aslan Rasmussen har selv muslimsk baggrund i kraft af sin far fra Tyrkiet. Derfor mener han også, det er vigtigt, at dem, der selv har rødder i Islam, »går til den« i debatten. Det er der ifølge ham for få, der gør.

»Man bliver nødt til at ytre sine holdninger. Man skal ikke give efter for dem. Det er det, de er ude på. Jeg har selv set, hvordan det går, når islamister får magten. Det vil jeg gøre alt for at bekæmpe. Både at de sætter dagsordenen i Danmark, men også at de skal ødelægge det for de muslimer, som gerne vil være en del af det her samfund,« siger Lars Aslan Rasmussen.

Lars Aslan Rasmussen ønsker ikke at få sikkerhedsvagter til at passe på ham. Han mener ikke, at det kan være rigtigt, at man som folkevalgt politiker skal gå og være utryg. Men han tager selv sine forholdsregler.

»Jeg undgår tit specifikke områder. Jeg holder mig blandt andet væk fra bydelen Tingbjerg i udkanten af København, når jeg er alene. Jeg undgår også visse sociale boligområder. På Nørrebro i København er det værst. Jeg har fået masser af tilråb og trusler. Det var svært for mig at leve der. Uanset hvor mange forholdsregler man tager, så er det bare et sted, hvor der er mange med indvandrerbaggrund, som er rimelig intolerante,« siger Lars Aslan Rasmussen.

Men på trods af, at Lars Aslan Rasmussen ifølge ham selv er blevet antastet flere gange af folk med indvandrerbaggrund, så vil det ikke få ham til at tie.

»Jeg vil blive ved med at sige det, jeg mener. Mange af de her mennesker, som truer mig, har et middelalderligt sind. De hader homoseksuelle, hader jøder og de synes, at kvinderne skal være derhjemme. Det hverken kan eller vil jeg acceptere,« siger Lars Aslan Rasmussen.

Efterfølgende har Lars Aslan Rasmussen anmeldt episoden til politiet.